**Tárgy: Tájékoztató az 50 kredites képzésekről**

Kedves Hallgatók!

Mint tudják, 2022. április 14-ig (csütörtök) el kell dönteniük, hogy 2022. szeptemberétől milyen 50 kredites képzésen kívánnak részt venni. Alapvetően két fő irányból lehet választani: minor szak (I.) és specializáció (II.).

1. A minor szakról:

Ez lényegében egy 50 kredites kis szak egy másik, a Bölcsészettudományi Karon belül meghirdetett tanszéken. Ez az alábbi szempontok miatt lehet hasznos az Önök számára:

1. beleláthatnak egy másik tudományterületbe,
2. megtanulhatnak vagy folytathatnak egy másik idegennyelvet,
3. később esetleg be tudnak csatlakozni az osztatlan tanárképzésbe, ha mégis tanárok szeretnének lenni.

Az idegen nyelvi minor szakokat azért is tudjuk ajánlani, mert a holland, orosz, angol, francia és olasz minor szakkal később fordító mesterszakra tudnak majd tovább menni (anélkül, hogy emiatt külön felsőfokú nyelvvizsgát kelljen tenniük).

1. A specializációról:

Ez egy önálló 50 kredit értékű egység a BA képzésen belül.

1. vannak olyan más szakos specializációk, amelyek német szakosként is felvehetők, pl. a kommunikáció képzésben.
2. **A germanisztika alapszakon belüli specializáció**:

Hivatalosan a neve kulturális projektmenedzsement, de a tartalma megújult. Az új neve: **Deutsch im Beruf**. Ez egy olyan specializáció, ami arra készíti fel Önöket, hogy német cégeknél vagy német kulturális intézményeknél dolgozzanak.

Az első évben szakmai kompetenciákat fejlesztünk, mely a következőt jelenti: Többek között megismerkednek kilenc debreceni multinacionális cég működésével, ill. a Debreceni BSC Kerekasztallal, akiknek a képviselői első kézből osztják meg Önökkel tapasztalataikat németül az alábbi témakörökben:

* Az üzleti szolgáltató szektor általános bemutatása
* Üzleti modellek, struktúrák, vállalatirányítási rendszerek
* Multikulturális munkahelyi környezet, kulturális érzékenység
* Munkajogi alapok
* Üzleti kommunikáció, kommunikációs készségek, Kommunikációs nehézségek
* Prezentációs készségek és technikák
* Kommunikációs technológiák, munkavégzés virtuális csapatokban
* Projektmenedzsment
* Időgazdálkodási alapok
* Karrier az üzleti szolgáltatószektorban

Ezen túl német nyelvű kompetenciaszint fejlesztés zajlik gazdasági német, prezentációs technikák, interkulturális kommunikáció, tárgyalás, vita területeken.

A második évtől (tehát a BA képzésük 3. évében) két irány közül lehet választani: „IT specializáció” az IT Services Hungary-nél[[1]](#footnote-1) vagy „Kultúramarketing” a Debreceni Német Kulturális Fórumnál, a Goethe Intézet hivatalos partnerénél. Mindkét esetben az 5. félévben az adott tárgyakat a cég vagy a kulturális intézet tartja. A 6. félévben pedig az adott intézménynél gyakorlati képzésben vesznek részt.

Ez tehát az úgynevezett duális képzés, ahol nem csupán az elmélettel, hanem a gyakorlattal is megismerkedhetnek, nem beszélve a rengeteg személyes céges kapcsolatról, amelyet a képzésük során kialakíthatnak. Ha ezt választják, akkor a BA diplomájuk nem csupán elméleti tudást fog tehát takarni, hanem a munkaerőpiacra való kilépéskor már céges szakmai tapasztalattal fognak rendelkezni.

Amennyiben bármilyen kérdésük van az 50 kredites képzéssel kapcsolatban, úgy forduljanak bátran Meszesán Líviához, vagy Grunda Marcellhez.

1. A specet akkor is felvehetik, ha részt vesznek már vagy részt fognak venni az IT gyakornoki programjában vagyis ha már dolgoznak vagy a jövőben dolgozni kívánnak a cégnél). [↑](#footnote-ref-1)